32004R1454
L 269/9
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1454/2004 НА КОМИСИЯТА
от 16 август 2004 година
за изменение на Регламент (ЕО) № 2090/2002 за установяване на подробни правила за прилагане на Регламент (ЕИО) № 386/90 на Съвета относно физическите проверки, осъществявани при износ на земеделски продукти, отговарящи на изискванията за възстановявания
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 386/90 на Съвета от 12 февруари 1990 г. относно контрола върху износа на селскостопански продукти, за които са отпуснати възстановявания или други суми (1), и по-специално член 6 от него,
като има предвид, че:
(1)
Член 10, параграф 2 от Регламент (ЕО) № 2090/2002 на Комисията (2) изисква от държавите-членки всяка календарна година да извършват редица проверки за замяна, които не трябва да бъдат по-малко на брой от броя на дните, в които продукти с възстановяване при износ напускат митническата територия на Общността. Следва да бъде пояснено, че броят на проверките за замяна не може да е по-малък от броя на дните или от половината от броя на дните, в които пратки с продукти с възстановяване при износ, които не са запечатани съгласно изискванията на член 10, параграф 2, първа алинея, напускат митническата територия на Общността през съответната митническа служба за излизане.
(2)
Член 11 от Регламент (ЕО) № 2090/2002 на Комисията изисква от държавите-членки да изпращат годишен доклад с оценка на изпълнението и ефективността на проверките, извършвани в изпълнение на посочения регламент, както и за процедурите, прилагани при избора на стоките, подложени на физически проверки.
(3)
Член 26, параграф 7 от Регламент (ЕО) № 800/1999 на Комисията от 15 април 1999 г. за установяването на общи подробни правила за прилагане на системата за възстановяване при износа на селскостопански продукти (3) също изисква от държавите-членки да изпращат годишен доклад с оценка на изпълнението и ефективността на проверките, извършвани в изпълнение на Регламент (ЕО) № 2090/2002 за декларациите за изплащане на възстановяванията.
(4)
Елементите на тези годишни доклади следва да бъдат определени по-подробно, за да се осигури прозрачност и да се позволи да бъде извършвана обща оценка.
(5)
Тези годишни доклади следва да бъдат съставяни на тази основа от доклада през 2005 г., който обхваща 2004 г. Тъй като държавите-членки вероятно ще трябва да направят някои промени в организацията, за да съберат информация за заявената стойност на възстановяванията, те може да предпочетат да отчетат тази информация в доклада за 2006 г., който обхваща 2005 г.
(6)
Заинтересованите управителни комитети не предоставиха становища в рамките на сроковете, определени от техните председатели,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2090/2002 се изменя, както следва:
1.
В член 10, параграф 2, втората и третата алинея се заменят със следния текст:
„Броят на проверките за замяна, извършвани всяка календарна година, не трябва да е по-малък от броя на дните, в които пратки с продукти с възстановяване при износ, които не са запечатани според изискванията на първа алинея, напускат митническата територия на Общността през съответната митническа служба за излизане.
Ако само един износител е подложен на проверка за замяна, този брой не може да е по-малък от половината от броя на дните, в които пратки с продукти с възстановяване при износ, които не са запечатани според изискванията на първа алинея, напускат митническата територия на Общността през съответната митническа служба за излизане.“
2.
Член 11 се заменя със следното:
„Член 11
Най-късно до 1 май всяка година държавите-членки изпращат на Комисията доклад с оценка на изпълнението и ефективността на проверките, извършвани в изпълнение на настоящия регламент, както и за процедурите, прилагани при избора на стоките, подложени на физически проверки. Докладът следва да съдържа елементите, изброени в приложение III, като обхваща декларациите за износ, приети между 1 януари и 31 декември на предходната година.
Докладите следва да се изпращат на CD-ROM носител, съвместим с ISO 9660, или на еквивалентен на този електронен носител на информация, и на хартиен носител.
За годишния доклад за 2005 г., който обхваща декларациите, приети през 2004 г., държавите-членки могат да предпочетат да отчетат:
-
случаите на несъответствия с финансови последици между 200 EUR и 4 000 EUR, съгласно точки 1.5, 2.5 и 10.3 от приложение III,
-
исканата информация съгласно точка 1.7 от приложение III.“
3.
Текстът от приложението към настоящия регламент се добавя като приложение III.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 16 август 2004 година.